
הצעת חוק לתיקון דיני הראיות (הגנת ילדים) (תיקון מס' 10), התשס"ה-2004


היו"ר יצחק לוי:

	אני פותח את הישיבה. אנחנו דנים היום בהצעת חוק לתיקון דיני הראיות (הגנת ילדים) (תיקון מס' 10), התשס"ה-2004, הכנה לקריאה שנייה ושלישית. אני רוצה להביא בפני הוועדה, כלומר בפניי, הצעה לחלוקת החוק. בחוק לתיקון דיני הראיות (הגנת ילדים) יש לנו סעיף שחלק מהסעיפים שלו פוקעים ב-31 בדצמבר. לכן אנחנו רוצים לטפל בסעיף הזה ולהביא אותו למליאה עוד לפני שגמרנו לטפל בכל החוק. 

הפרוצדורה היא שאנחנו בוועדה מחליטים על חלוקת החוק. נביא את זה למליאה, לאחר מכן נוכל להביא את סעיף 4 בלבד לקריאה שנייה ושלישית, ועל שאר החוק נמשיך לדון בוועדה גם לאחר ה-31 בדצמבר. מכיוון שאין מתנגדים, ההצעה התקבלה. 

סוזי בן-ברוך:

	זאת היתה גם ההצעה של המשרד לביטחון פנים. 

היו"ר יצחק לוי:

	אם זאת גם ההצעה של המשרד לביטחון פנים, אני מאוד שמח. 

איל זנדברג:

	אני אבהיר לפרוטוקול שמדובר באותו סעיף בהצעת החוק שמדבר על תיקון התוספת לחוק לתיקון דיני הראיות. 	

היו"ר יצחק לוי:

	אם כך, קיבלנו החלטה לחלק את החוק, כאשר סעיף 4 לחוק יידון בנפרד. נדון על סעיף 4 עכשיו, נסיים לדון בו היום ונביא אותו למליאה לקריאה שנייה ושלישית. הדיון על החוק יימשך בוועדה. עכשיו אנחנו עוברים לדיון בסעיף 4. 

איל זנדברג:

	אני יכול לומר כמה מילים על סעיף 4, שהוא כאמור הסעיף שמתקן את התוספת לחוק לתיקון דיני הראיות. הנוסח שלפניכם מבטא את מה שהוועדה כבר החליטה בישיבה קודמת. יש עוד כמה נקודות ששוות דיון. 

היו"ר יצחק לוי:

	אולי תאמר על מה הסעיף מדבר ומה אנחנו עומדים לעשות עכשיו.

איל זנדברג:

	החוק לתיקון דיני הראיות קובע את הסמכויות של חוקרי ילדים לחקור ילדים, קטינים מסוימים בעבירות מסוימות, להבדיל מהסמכות השיורית שניתנת למשטרה בידי חוקרי הנוער, קרי: כל עבירה וכל מקרה שמופיעים בתוספת הזאת שאנחנו מדברים עליה ניתנים לחוקרי הילדים, ומה שלא כלול כאן הולך לחוקרי הנוער, שהם שוטרים בעלי הסמכה מיוחדת במסגרת המשטרה. 



התוספת עברה שינויים וטלטלות לאורך השנים, מסיבות שלא נעמוד עליהן כרגע, בין היתר בחוקי הסדרים שונים. כך הגענו למצב שמקרים מסוימים של עבירות עמדו בתוקף כהוראת שעה עד סוף שנה זו, חלקם ייכנסו לתוקף בתחילת השנה הבאה. נוצר גם פער בגילאים, בהקשרים מסוימים נקבע הגיל עד גיל 12, בעוד ש"הגיל ההיסטורי" מראשית החוק ב-1955 היה גיל 14. 

נעשה כאן ניסיון - וזה מה שהוועדה כבר החליטה - ליישר קו, בחלק מהדברים גם בהסכמת הממשלה. לגבי מה שהיה קבוע כהוראת שעה - ואלה עבירות אלימות מסוימות בתוך המשפחה, כשהפוגע או הנפגע הם הורה, אח או הילד עצמו - ההוראה תהפוך להוראה של קבע, כי יש בה טעם שמצדיק מעבר להוראת השעה. 

שתי ההוראות הנוספות שהיו כלולות שם ושדובר בהן, (ו)(2) ו-(ו)(3), עבירות אלימות שלא בתוך המשפחה - משהו שהוא קצת חריג בחוק הזה - היו אמורות להיכנס לתוקף בקרוב. הוחלט לבטל את הסעיפים האלה, כך שאנחנו נתמקד בתחום עבירות האלימות רק בעבירות שהן בתוך המשפחה, שם כמובן הרגישות של הקטין כעד היא גדולה, ולכן יש גם הצדקה לחקירה מיוחדת על ידי חוקרי ילדים. 

היו"ר יצחק לוי:

	אני מציע שאנחנו נעבור סעיף סעיף ועבירה עבירה, נראה על מה אנחנו מסכימים ועל מה לא. הכוונה היא לגבש רשימת עבירות מוסכמות שלא יהיו בהוראת שעה. באותן עבירות הילדים ייחקרו על ידי חוקרי ילדים. כפי שנאמר, חלק מהסעיפים מופיעים בחוק כהוראת שעה וחלקם לא. אנחנו היום מנסים לגבש רשימה. אני אקרא את הסעיף. 

איל זנדברג:

	אולי נעבור על הטבלה שהיא בלשון בני אדם, בעוד שפה אלה תיקונים טכניים. 

היו"ר יצחק לוי:

	האם הטבלה מבטאת את כל מה שכתוב בסעיף?

איל זנדברג:

	נכון, הטבלה משקפת מה שקיים בתוספת התיקונים שהוחלטו ובתוספת מה שעומד לדיון. 

היו"ר יצחק לוי:

	אם כך, נעבור קודם על הטבלה ולאחר מכן על הסעיפים. 

מאיר ברקוביץ:

	מעבר להתייחסות לסעיפים שמוסיפים פה או לא מוסיפים, אנחנו מבקשים להתייחס לנושא הגיל. 

היו"ר יצחק לוי:

	אנחנו נתייחס לנושא הגיל. אני אעבוד עם הטבלה, ואנחנו נעבור עניין עניין. אם יש הסכמה, נעבור הלאה. אם אין הסכמה, נדון בזה. הטבלה מדברת קודם כל על עבירת זנות ותועבה. 

איל זנדברג:

	זה לא עלה לדיון כאן, ואין לנו כאן איזושהי מחלוקת. 



היו"ר יצחק לוי:

	ואני מבין שגם לגבי הגיל אין בעיה. 

אנחנו עוברים להפרת חובה של הורה או אחראי - סעיף 337, תקיפת קטין או חסר ישע - סעיף 368ב, והתעללות בקטין או בחסר ישע - סעיף 368ג. 

איל זנדברג:

	אלה העבירות הקיימות היום בתחום של אחריות על קטינים או פגיעה בקטינים.  

היו"ר יצחק לוי:

	גם כאן אין חילוקי דעות. 

דפנה ביינוול:

	בסעיפים הקטנים בצד שמאל יש חילוקי דעות. 

איל זנדברג:

	 בהקשר הזה יש הצעה לדיון. 

היו"ר יצחק לוי:

	אני דן עכשיו בשורת העבירות שמצד שמאל בעמוד הראשון. הכוונה היא שהעבירות האלה יתווספו לרשימת העבירות. 

סוזי בן ברוך:

אני חייבת לציין שהסעיפים האלה מקובלים עלינו, משום שברוב המקרים, בסעיף 368 – חסרי ישע, נכנסים גם הסעיפים של נטישה או הזנחה, אז ממילא הסעיפים האלה נבלעים בפנים. 

היו"ר יצחק לוי:

	אני מוסיף את העבירות 361, 362, 363, 364, 365 ו-367. אלה עבירות שמאוד חופפות ל-338. 

דפנה ביינוול:

	לא בהכרח נטישת מושגחים. 

היו"ר יצחק לוי:

	כמה תיקים בשנה יש?

דפנה ביינוול:

	יש לא מעט. מדובר במישהו ששכח את הילד באוטו. 

סוזי בן ברוך:

	לא לזה הכוונה, זה סעיף אחר. לא מדובר על השארת ילד במכונית. 

היו"ר יצחק לוי:

	כל העמוד הראשון בטבלה מוסכם והתקבל. 

איל זנדברג:

	האם יש עוד איזושהי עבירה בהקשר הזה ששכחתי במובן הטכני? 

מאיר ברקוביץ:

	אנחנו מדברים על ההוספה תחת הסייג שהכל במשפחה. אנחנו לא מדברים על העבירות האלה באופן כללי. אנחנו מכניסים את זה לקטגוריה כמו שעד היום היו סעיפים 333 ו-329(א)(1), זאת אומרת שהעבירה הזאת בוצעה בתוך המשפחה. לא דיברנו על הרחבה של זה באופן כללי. 

איל זנדברג:

	 נכון, אנחנו אומרים להוסיף את זה בסעיף (ב) כפי שמופיע בטבלה של התוספת, שהיום הרישא שלו אומרת: עבירה של אחראי על קטין, כהגדרתו בסעיף 368א לחוק העונשין, שנעברה כלפי הקטין שעליו הוא אחראי לפי סעיפים כך וכך. בהקשר הזה תתווסף רשימת העבירות, כלומר הפוגע יהיה מי שאחראי על הקטין כהגדרתו בסעיף 368א, והנפגע הוא הקטין שעליו הוא אחראי. 

היו"ר יצחק לוי:

	אנחנו עוברים לעמוד השני בטבלה. בטור הימני כתוב: חבלה בכוונה מחמירה – 329(א)(1), או חבלה חמורה - 333, שלא בקשר לתאונת דרכים או לפעולת איבה. על זה היתה הסכמה גם קודם, וההוספה של "תקיפות בנסיבות מחמירות". 

מאיר ברקוביץ:

	לרגע התבלבלתי בגלל שדיברת על מי שאחראי. בסעיף (ו)(1) היה סעיף 329(א)(1) וסעיף 333, וזאת הוראת שעה, והוא אומר שהחשוד בעשיית העבירה הוא הורה או אח של הילד, והנפגע בעבירה הוא אחד מהם או הילד. 

איל זנדברג:

	אבל אני השבתי לך על שאלתך לגבי פגיעה בקטינים בסעיף (ב). עכשיו קראנו את סעיף (ו)(1). הבנתי ששאלת לגבי רשימת העבירות של נטישת מושגחים.  

מאיר ברקוביץ:

	אני מדבר עכשיו על כל רשימת העבירות שהסכמנו להוסיף אותה. היה מוסכם להוסיף אותה באותה מסגרת כמו סעיפים 329(א)(1) ו-333, ואת הרשימה הזאת להרחיב. זה מוגבל לתוך המשפחה, ולא סתם לאחראי, כמו גננת ומורה. 

איל זנדברג:

	זה חדש לי.

היו"ר יצחק לוי:

	אתה מדבר על התוספת בעמוד הראשון. 

מאיר ברקוביץ:

	על כל התוספות למעשה. 
היו"ר יצחק לוי:

	וגם התוספת בעמוד השני?

מאיר ברקוביץ:

	זה נוגע לכל ההסכמה שהיתה על הרחבת העבירות. דנו בזה גם לפני כן. היתה הסכמה בין כל המשרדים להרחיב את העבירות שאין להן עלויות תקציביות. הכל היה תחת סעיפים של 329(א)(1) ו-333. 

איל זנדברג:

	 אני לא הבנתי את זה כך. 

יפעת רווה:

	המשטרה לכל אורך הדרך הדגישה, שלגבי כל העבירות שנוספות במסגרת הזאת מדובר רק עד גיל 12. משרד הרווחה הדגיש שכל העבירות שהוא מוכן לקחת על עצמו בלי תוספת תקציבית יהיו כאשר מדובר על עבירות בתוך המשפחה. 

משה בר סימנטוב:

	אבל אני רוצה להדגיש שמשרד האוצר מתנגד להערכה של (ו)(1). יש לנו הערכות עלות של הממונה על חקירות ילדים במשרד הרווחה ש-(ו)(1) בהבשלה מלאה מגיע ל-10 מיליון שקל בשנה. 

איל זנדברג:

	נדמה לי שהממשלה הביעה דעתה בוועדה הזאת שהיא תומכת בעיקרון של (ו)(1). 

היו"ר יצחק לוי:

	אנחנו לא נחזור להתחלת הדיון. על נושא הערכת (ו)(1) כבר דנו וכבר קיבלנו חוות דעת, גם של הממשלה, שאין התנגדות. 

משה בר סימנטוב:

	יש חוות דעת של הממשלה שזה עולה 10 מיליון שקל בשנה. 

היו"ר יצחק לוי:

	מייד נדבר על זה. בעיניי זה כבר הוכרע בוועדה. לא נחזור על הדיון של הערכת (ו)(1). 

משה בר סימנטוב:

	זה לא היה בנוסח המקורי. 

היו"ר יצחק לוי:

	נכון, אבל היתה כאן ישיבה וכבר החליטו על כך. 

איל זנדברג:

	 הממשלה תמכה בזה. 

סוזי בן ברוך:

יצאנו לניסוי של שנה. 

משה בר סימנטוב:

נכון, אבל מלכתחילה דובר על כך שיש פה תהליך של הבשלה שלא מסתיים בשנה. 

סוזן בן ברוך:

	מסתבר שיש חמישה עד 10 מקרים בשנה, זה לא כל כך נורא. 

משה בר סימנטוב:

	בהבשלה לא מלאה. 

היו"ר יצחק לוי:

	אני לא מקבל את העובדה שאתה בא וזורק לנו כאן מספר. 

משה בר סימנטוב:

	זה לא אני, זאת הממונה על חקירות ילדים במשרד הרווחה, הגברת דבורה הורוביץ. 

היו"ר יצחק לוי:

	לא ראינו את זה. 

מאיר ברקוביץ:

	אבל היא הסכימה בלי בקשת תקציב. 

משה בר סימנטוב:

	היא לא הסכימה בלי בקשת תקציב. 

יפעת רווה:

	היתה הבנה שיש תקציב לעניין הזה. 

קריאה:

	היא קיבלה שני תקנים. 

דפנה ביינוול:

	להרחבה כמו שאנחנו מדברים עליה עכשיו או להרחבה יותר גדולה?

היו"ר יצחק לוי:

	מדובר פה על בין 10 ל-20 תיקים בשנה. 


משה בר סימנטוב:

	 כיום, כי עוד אין הבשלה מלאה. 

היו"ר יצחק לוי:

	מדובר על בין 10 ל-20 תיקים בשנה. נאמר כאן שקיבלו שני תקנים נוספים כדי לטפל בעניין. היתה עמדה של ממשלה, שיש הסכמה שזאת לא תהיה הוראת שעה אלא שזה יהיה ברשימה. מי הגברת שאתה מדבר עליה?

משה בר סימנטוב:

	היא הממונה על חקירות ילדים. היא לא מתנגדת, היא מן הסתם תסכים, אבל אני מדבר על הערכות עלות ראשוניות שלה. 

דלית מוריה חביב:

	היא בלוויה, אבל היא זמינה. 

היו"ר יצחק לוי:

	היא לא נמצאת כאן, ואתה זורק פה סכום שאני פעם ראשונה שומע. 

משה בר סימנטוב:

	 זאת לא פעם ראשונה. 

איל זנדברג:

	אני לא זוכר שמשרד האוצר הביע איזושהי עמדה בנושא בישיבה שדובר בעניין. 

יפעת רווה:

	אני דיברתי איתה הרגע. כנראה היתה איזושהי אי-הבנה עם משרד האוצר, כי היא הבינה שהיא מקבלת את התקציב - - -

סוזן בן ברוך:

	שני תקנים. 

היו"ר יצחק לוי:

	אנחנו לא משנים את החלטתנו בעניין. אנחנו לא יכולים לעבוד כך, היא אומרת שיש שני תקנים ואתם אומרים שאין שני תקנים?!

משה בר סימנטוב:

	לא, שני תקנים זה בשנה הראשונה טרם הגענו להבשלה מלאה. ההערכות הראשיות של דוקטור דבורה הורוביץ דיברו על 10 מיליון שקלים בשנה. 

היו"ר יצחק לוי:

	אבל ההערכות לא התממשו. 

משה בר סימנטוב:

	הערכות עלות מתממשות, יש תהליך הבשלה. 

היו"ר יצחק לוי:

	אני מבין, אבל בינתיים בהבשלה חלקית מדובר על 10 עד 20 תיקים. 

דורית ואג:

	לא, מדובר בשישה מקרים בשנה. 

היו"ר יצחק לוי:

	משרד האוצר מתווכח אתנו על שישה מקרים בשנה?

משה בר סימנטוב:

	לא, על שישה מקרים בשנה אנחנו לא מתווכחים, אבל אנחנו אומרים שאלה לא יהיו שישה מקרים בשנה. 

היו"ר יצחק לוי:

	אז כמה מקרים יהיו? 20 מקרים בשנה?

משה בר סימנטוב:

	אני לא יודע כמה, אולי פי 20. 

היו"ר יצחק לוי:

	פי 20? אתה יודע מה זה פי 20?

סוזי בן ברוך:

היא קיבלה שני תקנים ל-400 מקרים. 

היו"ר יצחק לוי:

	אבל הוא מכחיש שהיא קיבלה שני תקנים. 

משה בר סימנטוב:

	לא, אני לא מכחיש שהיא קיבלה שני תקנים. שני התקנים האלה שימשו אותה, והיא אומרת שזה לא יספיק אם יגדל מספר המקרים. 

היו"ר יצחק לוי:

	המשטרה אומרת ששני התקנים האלה יספיקו עד 400 מקרים. 

דורית ואג:

	גם אם זה יהיה פי 10, יהיו 60 מקרים. 

משה בר סימנטוב:

	לתקנים הקיימים כיום ניתנה תוספת  של חצי מיליון שקל. אם זה יהיה פי 10, זה חמישה מיליון שקל. אם זה יהיה פי 20 כפי שצופים, זה יגיע ל-10 מיליון שקל. 

היו"ר יצחק לוי:

	באיזו שנה זה יהיה פי 20? בשנת 2040? 

משה בר סימנטוב:

	אני לא יודע באיזו שנה. 

היו"ר יצחק לוי:

	אני שואל אותך, כי עד אז תקציב המדינה יהיה ענק. אז יהיה שלום וכבר לא יהיו שטחים... משרד האוצר יכול להגיש הסתייגות, אם הוא רוצה. אנחנו מחליטים ש-(ו)(1) נשאר בחוק. כתוב ש"הוחלט: להוסיף את סעיף 382 תקיפות בנסיבות מחמירות".

איל זנדברג:

	לפני סעיף 382 היתה הערה שנשארה פתוחה. העיר חוקר הנוער מהמשטרה מאיר ברקוביץ, שהעבירות של פגיעה בקטינים שציינו אמורות להשתלב לא בסעיף שכבר קיימות בו היום עבירות של תקיפת קטינים. 

היו"ר יצחק לוי:

	הבנתי את זה. קודם כל נדבר על סעיף 382, ואחר כך נחזור שוב על התוספת של העמוד הראשון. 

יפעת רווה:

	היתה אי-הבנה בנושא הזה. אני מדברת בעניין הזה בשם הממונה על חקירות ילדים שלא יכולה היתה להגיע. היא הסכימה הרבה מאוד סעיפים לקבל בלי תוספת תקציבית. לגבי עבירות תקיפה, היא הסכימה לקבל את כל העבירות שמדובר בהן על תקיפה בנסיבות מחמירות במשפחה. בטעות הוסכם גם על סעיף 382. סעיף 382 זאת עבירה של תקיפה רגילה אבל בתוך המשפחה. ההטעיה היתה שזה כאילו בנסיבות מחמירות, מפני שזה בתוך המשפחה, אבל מכיוון שממילא אנחנו מדברים רק על עבירות שהן בתוך המשפחה, זאת בעצם תקיפה בנסיבות רגילות. בתקיפה בנסיבות רגילות, גם אם בתוך המשפחה, כמות התיקים היא מאוד גדולה, ובלי תוספת תקציבית הם לא יכולים לקבל את זה. 

לגבי משרד משפטים, האיזון של החוק זה איזון של הגנה על ילדים מול זכויות נאשם. בכל עבירה שבחוק, ברגע שחוקר ילדים מעיד במקום ילד, נאשם לא יכול לחקור חקירה נגדית, ולכן אנחנו מצטמצמים לעבירות שבהן הטראומה היא הכי גדולה, שהן עבירות המין  ועבירות האלימות הקשות, אבל עבירות של תקיפה סתם לא נכנסות לקטגוריה הזאת ולכן אנחנו מבקשים לחזור בנו מאותה הסכמה. 

איל זנדברג:

	כמו שאמרת, סעיף 382 קובע נסיבות מחמירות לכמה עבירות, גם לתקיפה סתם, אבל גם לסעיף 380 שהוא תקיפה הגורמת חבלה ממשית. האם במציאות קורה שמאשימים בסעיף 382 בהקשר הזה של נסיבה מחמירה כי זה בתוך המשפחה, ולא מפספסים את העבירות האלה מהסיבה הפורמלית של סעיף האישום?


יפעת רווה:

	חשבנו לפצל, אבל המשטרה אמרה שאם לא מכניסים את סעיף 382, לא להכניס אותו בכלל עלול לגרום לבלבולים, ובין כה וכה החוק גורם להרבה מאוד בלבולים בפועל. 

היו"ר יצחק לוי:

	אנחנו נסיר את סעיף 382. 

ורד וינדמן:

	אנחנו חושבים שסעיף 382 הוא חשוב. אנחנו מודעים לכך שהחוק עובר טלאי טלאי. אנחנו חושבים שצריכה להיות הסכמה רחבה, ולכן אנחנו לא מתנגדים למהלך הזה, אבל חשוב לי שיירשם שכאשר ילד צריך להעיד מול אביו, הטראומה היא משמעותית. 

חשוב שיהיו נתונים מדויקים על כמות התקיפות במשפחה כשהילד הוא הנפגע או העד, כי נתונים כאלה המשטרה כרגע לא יכולה לתת, ותקנו אותי אם אני טועה. כשאומרים שיש הרבה מאוד תיקים, אומרים את זה מהאינטואיציה. 

היו"ר יצחק לוי:

	אבל הסעיף הזה לא היה בחוק בהתחלה. אני מבין שבכל מקרה צריך לבחון את המשמעות התקציבית של הסעיף. 

דפנה ביינוול:

	 מדובר באלפי תיקים. 

היו"ר יצחק לוי:

	 לכן לצערנו הרב אנחנו עושים שוב טלאי, אבל אולי טלאי קצת יותר מסודר ממה שהיה קודם. בטח ברבות הימים עוד נחזור לעניין הזה ועוד נחזור לעבירות האלה. לכן אנחנו כרגע מסירים את סעיף 382. מה לגבי העבירות שבעמוד השני בצד שמאל?

איל זנדברג:

	 לא כל כך הבנתי את עמדת הממשלה. מכל מקום, אני רוצה לציין שהעבירות שאנחנו רוצים להוסיף אותן, 361 ואילך, הן במהותן, במבנה שלהן ובאחריות שהן מטילות - - -

היו"ר יצחק לוי:

	על מה אתה מדבר עכשיו? 

דפנה ביינוול:

	 אתה מדבר על העמוד הראשון, והוא דיבר על העמוד השני. 

היו"ר יצחק לוי:

	אנחנו נחזור לעמוד הראשון ונדבר עכשיו על העבירות האלה. 

איל זנדברג:

	העבירות האלה נכנסות ל-(ו)(1), ולכן הפוגע הוא אמנם הורה או אח, ואין ספק בזה. 
היו"ר יצחק לוי:

	אנחנו מדברים על עבירות 334, 335, 372. האם יש חילוקי דעות לגבי העבירות האלה בצירופן לחוק?

יפעת רווה:

	דבורה הסכימה לקבל עבירות 334 עד 380 בלי תוספת תקציבית. לא כך לגבי עבירות 381 ושוד וניסיון שוד, שזה לא כל כך רלוונטי לנושא של אלימות במשפחה. 

סוזי בן ברוך:

זה לא רלוונטי בכלל. 

היו"ר יצחק לוי:

	אנחנו מצרפים לחוק את העבירות הרשומות ברשימה מ-334 עד 380, ואנחנו לא מצרפים לחוק עבירות 381, 402 ו-403. 

	אני עובר ל-(ו)(2) ו-(ו(3). 

איל זנדברג:

	 כאן כבר הוחלט שההוראות תימחקנה בישיבה הקודמת, ואין על זה מחלוקת. 

היו"ר יצחק לוי:

	הוחלט שההוראות תימחקנה.  

דפנה ביינוול:

	לגבי עבירה 380, ברגע שסייגנו שעבירה 382 לא תיכנס, חזרנו עוד פעם לעבירה 380 חבלה של ממש. 

איל זנדברג:

	ככל שאני מבין, לא היתה לכם התנגדות לחבלה של ממש. 

סוזי בן ברוך:

	קבענו שלא  נחיל את סעיף 382 בגלל שהוא מכיל את סעיף 380. 

איל זנדברג:

	להפך, אמרנו את זה למרות שהיינו רוצים את 380. עשינו את זה בגלל תקיפה סתם, סעיף 379. 

סוזי בן ברוך:

אז פה אתה מכניס אותו? 

איל זנדברג:

כך סוכם, תסבירו לי למה לא. זאת לא תקיפה סתם, סעיף 380 זאת חבלה של ממש. 
היו"ר יצחק לוי:

אמרנו שסעיף 382 הוא מאוד רחב. סעיף 380 מדבר על חבלה ממשית, אז למה שלא נצרף אותו? 

איל זנדברג:

זה לא סעיף 379 שזאת תקיפה. 

מאיר ברקוביץ:

אם סעיף 380 יתבצע בתוך המשפחה, ייפתח סעיף 382, ולכן אם אתה לא שם את סעיף 382, אין שום תועלת בסעיף 380, כי הסעיף הזה לא יכול להיפתח אם זה מתבצע בתוך המשפחה.  

איל זנדברג:

ראשית, הוא יכול להיפתח, אם יחליטו לא להעמיד בנסיבות המחמירות; זה לא שהוא לא יכול, אלא יעדיפו את הנסיבות המחמירות. לדעתי, צריך לצרף גם את 382 בהיבט של 380, כי  מהותית חבלה של ממש זאת לא עבירה של תקיפה סתם. צריך לוותר איפה שהוא, אבל אתם גורעים עכשיו גם את העבירה המקורית מאותה סיבה. 

סוזי בן ברוך:

בסדר. 

היו"ר יצחק לוי:

זה מקובל, בסדר גמור. לגבי סעיף 380, אני מבין שההסכמה היא לכלול גם את החלק של 382 שמדבר על תקיפה חמורה. 

איל זנדברג:

לכלול גם את סעיף 382 שמדבר על 380. 

מאיר ברקוביץ:

איל זנדברג, האם אתה מוכן לקרוא את הסעיף כדי שאחר כך לא יהיו טלאים?

איל זנדברג:

במסגרת רשימת העבירות שתצוין בפרט (ו)(1) של התוספת, יצוין 380 ויצוין אחריו 382, ונכתוב "לעניין סעיף 380", כי סעיף 382 אומר "נעברה עבירה לפי סעיפים" כך וכך, ואנחנו נצרף לתוספת שלנו את סעיף 382 ככל שהוא נוגע לסעיף 380 או בניסוח דומה. 

היו"ר יצחק לוי:

אנחנו עוברים לעמוד 3: בפרט (ז): הריגה - 298, רצח - 300, ניסיון רצח – 305.   

סוזי בן ברוך:

הסייג שלנו לגבי הגיל. 


היו"ר יצחק לוי:

עוד מעט נדבר על עניין הגיל. אין סייג בעניין הזה. אם כך, אני חוזר לעמוד הראשון, שם היו לכם הערות לגבי העבירות בצד שמאל, 361 עד 367, שהעבירות האלה יהיו רק במסגרת המשפחה. 

איל זנדברג:

בלי כל קשר כרגע לגיל, העבירות 361 ואילך מדברות על אחריות של אחראי או הורה. למיטב הבנתי, הן דומות עד מאוד לעבירות הקיימות היום בפרט (ב), שזה 337 – תקיפת קטין, הפרת חובה של הורה או אחראי. אין בהן הבדל. אין גם הגיון לכלול אותן באותו פרט שמדבר על פגיעה בידי אח למשל, זה פשוט לא רלוונטי. עבירות אלימות יכולות להתרחש בתוך המשפחה, אז אנחנו מזהים את בני המשפחה שזה הורה או אחר, ואפשר גם להרחיב, אבל לא מדברים על זה. העבירות האלה במהותן ולפי הסימן שלהן, אנחנו מצמידים אותן לעבירות שמדברות על אחריות של האחראי. האחראי אמנם לא מוגדר רק כהורה, הוא מוגדר באופן קצת יותר רחב. 

סוזי בן ברוך:

הרבה יותר רחב. 

איל זנדברג:

אבל אם מה שאתם אומרים הוא נכון, צריך גם לבחון את העבירות הקיימות שמדברות על התעללות בידי אחראי, ואין סיבה להבדיל ביניהן, אם הן דומות. יתר על כן, במכתב שהוציאה סוזי בן-ברוך, היא ממליצה לעשות את זה, בלי ההבחנה שמדברים עליה. 

סוזי בן ברוך:

בתוך המשפחה.

איל זנדברג:

לא כך כתוב. 

סוזן בן ברוך:

 בוודאי. 

איל זנדברג:

אני יכול לקרוא את זה, אבל גם מעולם לא שמעתי את זה. אני פשוט לא רואה את ההגיון לעשות פה פיצול מוזר, כך שעבירות מאותו סימן ומאותו הקשר של פגיעה בקטינים וחסרי ישע - זה לא אותו סימן, אבל סימן אחד זה עבירות כלפי קטינים וסימן אחד זה פגיעה בקטינים, כך שהן דומות במהותן - אתם רוצים לצרף חלק מהן דווקא לעבירות האלימות. 

מאיר ברקוביץ:

קודם כל, את החלוקה בין שני הדברים האלה המחוקק כבר עשה בכך שהוא קבע את העבירות של 368ב ו-368ג  בפרק של חובת הדיווח, ואת כל העבירות של מסירה להחזקה בתמורה וכו' הוא לא כלל בעבירות של חובת הדיווח, זאת אומרת שזה כנראה לא סתם בשני סימנים נפרדים. 

מעבר לזה, צריך לזכור שכאשר הרחבנו בעבר - נדמה לי בשנת 2001 - מעבירות אלימות שביצע הורה כלפי ילדו לעבירות אלימות שביצע אחראי כלפי קטין עליו הוא אחראי, זאת היתה הרחבה מאוד משמעותית, כי הגדרת האחראי היא הגדרה מאוד מאוד רחבה. 

הסיכום בין המשרדים דיבר על הרחבה במסגרת המשפחה. אם רוצים עכשיו להרחיב לאחראי, אני משוכנע – גם אם דבורה היתה פה - שהמשמעות של זה הרבה יותר רחבה, כי ההגדרה אחראי היא הגדרה מאוד מאוד רחבה בסעיף 368א.  

דלית מוריה חביב:

דבורה הורוביץ לא נמצאת כאן. 

היו"ר יצחק לוי:

	היתה פה הסכמה גם עם משרד הרווחה?

סוזי בן ברוך:

היתה הסכמה רק בתוך המשפחה. 

יפעת רווה:

מכיוון שיש משמעויות תקציביות, אנחנו לא רצינו להטיל את זה על משרד הרווחה. הוא היה מוכן הרבה מאוד דברים לספוג ולקחת, ולכן אני לא חושבת שמעבר לזה צריך להטיל עליו את מה שהוא לא היה מוכן לקחת. אני יכולה לברר את זה עם דבורה. 

איל זנדברג:

אני לא הבנתי כך את הסיכום, אבל זה לא משנה. רוב העבירות האלה מטילות את האחריות על הורה, בעוד שהפרט מדבר על הורה או על אח. האם זה יהיה בהתאמות המחויבות? כי העבירות האלה כמעט בהגדרה לא יכולות להיעשות על ידי אח. 

היו"ר יצחק לוי:

אני מציע לא להוריד אח. לפעמים העבירות כן מתבצעות על ידי אח גדול או מבוגר שנוטש תינוק.  

איל זנדברג:

אבל העבירות עצמן מדברות על הורה, הורה של ילד שלא מלאו לו 14 שעשה כך וכך, הורה של מושגח שלא עשה כך וכך. 

היו"ר יצחק לוי:

אז מה הבעיה?

איל זנדברג:

אני רק מבהיר שזה קצת מוזר, אבל זה עניין טכני. 

היו"ר יצחק לוי:

אני לא רואה פה בעיה. 

מאיר ברקוביץ:

	הסעיפים האלה מתחילים בהורה ואומרים: כל המחויב על פי דין לדאוג לצרכיו. זה לא רק הורה, זה תמיד מתחיל בהורה. 
היו"ר יצחק לוי:

	זה נוגע לכל בני המשפחה. 

איל זנדברג:

	אני לא מסכים, אבל זה לא משנה, שיעשו את זה לפי ההתאמות המחויבות. 

היו"ר יצחק לוי:

	אני מבקש לסכם את הדיון עד כאן, ואחר כך לגעת בעניין הגיל. אני מבין שגם בעניין הגיל העניין עוד לא ברור עד הסוף. 

יפעת רווה:

	אני דיברתי עם דבורה הורוביץ, והיא אומרת שחד-משמעית הסיכום היה שזה בתוך המשפחה. 

היו"ר יצחק לוי:

	הרשימה שלפנינו היא רשימה שהסכמנו עליה ושעליה אנחנו דנים עכשיו. אני מציין שתוספת העבירות שבעמוד הראשון נוגעת רק לעבירות בתוך המשפחה. בעמוד השני מחקנו את סעיף 382 הרחב, אבל השארנו אותו בהקשר לסעיף 380. מחקנו את עבירות 381, 402 ו-403. קיבלנו את רשימה ב', סעיפים 334 עד 380, שיהיו גם כן חלק מהחוק, ובעמוד השלישי את עבירות 298, 300 ו-305. סיימנו את רשימת העבירות. עכשיו אני רוצה לדבר על הגיל. 

עודד ברוק:

	בעמוד השלישי העבירות כבר - - - 

היו"ר יצחק לוי:

	אין בעיה. אנחנו עוברים לעניין הגיל. קבענו בישיבה הקודמת שנדבר עד גיל 14, והמשטרה לא היתה מרוצה מהעניין. אני רוצה לדעת מדוע. האם זה לגבי כל החוק?

סוזי בן ברוך:

אני הבנתי ש"קבענו" רק מתייחס אליך. 

היו"ר יצחק לוי:

	הוועדה זה אני, מה אני יכול לעשות? גם בדיון הקודם כך זה היה. אני לא יכול להתייחס לחברי כנסת שלא נמצאים כאן. 

איל זנדברג:

	 כנראה שגם אז היה אותו הרכב. 

סוזן בן ברוך:

למען הדיוק, כן. 


היו"ר יצחק לוי:

הצטרף אלינו עוד חבר כנסת, חבר הכנסת רשף חן. 

סוזן בן ברוך:

החוק הזה הוא חוק נאור שלא קיים בשום מקום בעולם פרט למדינת ישראל. הוא התחיל בשנת 1955, והוא באמת חוק נאור, ואנחנו כמובן לא מתנגדים לו. 

היו"ר יצחק לוי:

את רוצה - - -

סוזן בן ברוך:

כן, את זה רצינו, אבל הגענו לסיכום עם השותפים. דנו על זה עם נציגי משרד המשפטים בשבוע שעבר במיוחד עד שעה 20:00 כדי לסגור את זה. ברמה העקרונית, גם המועצה לשלום הילד וגם אגף הרווחה וגם אנחנו - - -

היו"ר יצחק לוי:

המועצה לשלום הילד מכחישה. 

סוזן בן ברוך:

לא. לגבי קורבנות עד גיל 14, אין לנו בעיה. לגבי עדים וחשודים, להחזיר הכל למשטרה. מאחר שכבר נעשה כאן צעד, לפחות בואו נאזן את זה עד גיל 12. מה גם שאתה אדוני הרצת ודחפת חוק שמאוד רצינו בו, שקטין לא יעיד בפני הנאשם בעבירות כאלה. אין חשש שקטין שמגיע למשפט יעיד בפני הנאשם. לכן, אם יש חשש כלשהו שהקטין הזה יעיד בפני הוריו או בפני נאשם אחר, הנה החשש הזה ירד. מה גם שיש לנו בעיה עם החוק הזה, שהוא מעכב חקירות. מי שאמון על חקירות במדינת ישראל – ואני מקווה שיש קונסנסוס בעניין - זה משטרת ישראל. לקחו מאתנו נתח מסוים בהסכמה - והנתח הזה מקובל עלינו כרגע - כשמדובר בקורבנות שמקבלים יחס מיוחד. 

היו"ר יצחק לוי:

האם יש לכם קושי עם זה?

סוזן בן ברוך:

כן, יש לנו קושי מבחינת מהירות סיום התיק. אנחנו תלויים בגורם נוסף שיעזור לנו לסיים את התיק, לדוגמה: במקרה שתלמיד מספר למורה שהוא קורבן לעבירות התעללות, והוא אומר לה שאימא שלו נוהגת להכות אותו, מתחיל תהליך. אותה מורה או אותו מנהל יכולים להתקשר על פי חוק, על פי סעיף 368, למשטרה או לפקיד סעד. אנחנו מעדיפים שהם יתקשרו קודם כל לפקיד סעד. יש לנו גם סיכום בחוזר מנכ"ל משרד החינוך בעניין הזה. המורה מתקשרת לפקיד סעד שמודיע זאת למשטרה, והוא הולך לעשות בדיקה ראשונית. פקיד סעד הוא  הראשון שנפגש עם הילד, ובאיזשהו מקום הוא גם חייב לסיים את החקירה, כי הוא המאבחן הראשון. מבחינתנו, הוא הגורם המקצועי שאומר אם יש התעללות או שהילד סתם רוצה להאשים את ההורים שלו. הוא הגורם הראשון שאומר למשטרה שזה השלב שבו היא צריכה לשלוח חוקר ילדים ולפתוח בחקירה, מאחר שהקורבן הוא מתחת לגיל 14. משטרת ישראל מורה לחוקר הילדים לבצע מייד את החקירה. כאן אנחנו תלויים גם במהירות ההגעה של חוקר הילדים. מה לעשות, אבל לא תמיד הוא זמין. 


היו"ר יצחק לוי:

והשוטרים תמיד זמינים?

סוזי בן ברוך:

כן, כשמדובר בנושא הזה, אנחנו עוזבים הכל. אנחנו תמיד זמינים, זה בעדיפות ראשונה. אני מזמינה אתכם לסיור בשטח. יש לנו קצין נוער ממרחב מוריה שיושב אתנו כאן, אז אולי תשמע ממנו עד כמה הם זמינים ועד כמה משקיעים בנושא הזה. כל נושא האלימות במשפחה ובחברה בכלל נמצא בראש סדר העדיפויות של משטרת ישראל. 

היו"ר יצחק לוי:

האם הבעיה היא של זמינות?

סוזן בן ברוך:

	לא רק זה. אנחנו שואפים להגיע למצב שתוך 24 שעות התיק הזה יהיה מוכן לבית משפט, כי הילד הזה אמור לחזור הביתה, ויש חשש שבנאיביות רבה הילד יספר בבית שמישהי שאלה אותו שאלות, כשהחשוד עוד לא נעצר על ידי המשטרה. זה השלב שבו יש סכנה, שהילד יהיה קורבן להתעללות נוספת. אנחנו כל הזמן נמצאים במרוץ נגד הזמן. אם אפשר לחסוך את הזמן הזה, מה טוב. 

יותר מזה, משטרת ישראל בשש השנים האחרונות נערכה מחדש, ואתם מוזמנים לראות מה קורה אצלנו במשטרה. מינינו לתפקיד מיוחד עובד מניעת עבירות שהוא בוגר אקדמיה. זה יכול להיות עובד סוציאלי, קרימינולוג, איש חינוך או פסיכולוג. נבחרו לתפקידים האלה אנשים מיוחדים שהם היחידים שגובים עדות מילדים שהם קורבנות עבירה, כולל גילאי 14 ומעלה. ראש אגף חקירות הצהיר לפני שנה שהוא לוקח על עצמו לחקור את הילדים בתנאים הכי טובים שאפשר, והם לא תנאים פחות טובים מהתנאים שבהם עובדים חוקרי ילדים. יש תחושה שכאשר מדובר בחוקר ילדים ועובד סוציאלי, זה יותר טוב לילדים. גם אנחנו חושבים כך, ולכן נערכנו אחרת לא רק עד גילאי 14, אלא גם מעבר לזה. ביקשנו לאחד את החוק. גיל האחריות הפלילית הוא 12, אז בואו נעשה סדר בחוק, כך שזה יהיה גיל 12. אני חושבת שהגיע הזמן לעשות סדר. החוק הזה הוא מאוד מבולבל. 

רשף חן:

זאת אומרת שמעל לגיל 12 תוכלו לזמן? 

סוזי בן ברוך:

אני מדברת על חוקר נוער מיוחד לתפקיד הזה. 

היו"ר יצחק לוי:

היום החוק בעניין הזה הוא לא אחיד. 

סוזן בן ברוך:

הוא מאוד מבולבל. אנחנו מבקשים להשאיר את זה כרגע כך ולקבל את הצעתו של דוקטור קדמן – אנחנו כבר זמן מדברים על זה - להקים ועדה מיוחדת שתבדוק את כל החוק הזה מחדש ומה באמת כדאי לילד. אני לא רוצה שתהיינה אי-הבנות אפילו לרגע, אבל גם המשטרה רואה את טובת הילד. 



המשטרה הוציאה הנחיה שבכלל לא נדרשה לה, שילד שהוא עד לאלימות במשפחה, לא יזומן לחקירה, אלא אם כן זה הדבר האחרון שנדרש כדי להסגיר את החשוד. הראיה היא שנעשתה כאן בדיקה בוועדת חוקה, חוק ומשפט, ולפיה ראינו שבמהלך שנה אחת הוזמנו שישה ילדים בלבד לתת עדות נגד הוריהם. בהנחיה שהועברה לוועדת החוקה, חוק ומשפט, כתוב שככלל לא יזומנו ילדים להעיד נגד הוריהם. 

היו"ר יצחק לוי:

תקראי את רשימת העבירות, ותגידי לי על מה את מדברת. הרי יש עבירות שגם היום בחוק מדברות על גיל 14. 

איל זנדברג:

רוב העבירות. 

סוזי בן ברוך:

יש הסכמה עקרונית בהצעה הממשלתית שתוגש בקרוב להחזיר את זה למשטרה לגבי חשודים. 

היו"ר יצחק לוי:

היא תוגש. 

סוזן בן ברוך:

אנחנו מוכנים שקורבנות עד גיל 14 ייחקרו על ידי חוקרי ילדים. את כל השאר תחזירו בבקשה למשטרה. אנחנו מבטיחים חקירה הכי הוגנת ונכונה. אגב, אני מזמינה אתכם לבקר ביחידות הנוער. תראו את המהפך שחל ביחידות הנוער במשטרה. 

ורד וינדמן:

לעניין חשודים, ממילא מדובר על גילאי 12 ומעלה, ואנחנו מזמן כבר אמרנו שאנחנו מסכימים שחשודים ייחקרו על ידי חוקרי הנוער. אני הבנתי שיש הסכמה עם המשטרה לגבי נפגעים וקורבנות עד גיל 14. 

סוזי בן ברוך:

זאת הפשרה. 

ורד וינדמן:

אמרנו גם בשיחות מחוץ לוועדה שלגבי עדים אנחנו מסכימים שהנושא יידון ולא נעמוד עליו בוועדה, אבל אמרנו שהנושא של נפגעים כן יעלה. 

סוזי בן ברוך:

אני אמרתי קורבנות. 

יפעת רווה:

יש הצעה שחשודים יעברו להיחקר במשטרה, ועל זה יש קונסנסוס של כל משרדי הממשלה וגם לא של משרדי הממשלה. זו לא עמדת הממשלה לגבי מי שהוא לא חשוד. לגבי אלה שלא חשודים, ככלל גיל החוק הוא גיל 14. מבחינה היסטורית – ואכן אני מסכימה שזה לא הכי מסודר -  דברים מסוימים היו עד גיל 12. 
סוזי בן ברוך:

החוק הזה פשוט נשכח. 

יפעת רווה:

גיל האחריות הפלילית רלוונטי לחשודים, הוא לא רלוונטי לעדים ולקורבנות. לגבי עדים וקורבנות, מדובר על גיל 14 מנימוקים אחרים של האחריות הפלילית. לכן כרגע עמדת הממשלה היא שמה שנקבע להיום גיל 14 נשאר גיל 14, ואותן תוספות הן עד גיל 12. אני מסכימה שיש פה בעיה של סדר. 

היו"ר יצחק לוי:

אני מבין שהממשלה מדברת על שתי קבוצות עבירות: עד גיל 14 ועד גיל 12. מדוע הממשלה לא מאחדת? דיברנו על חשודים עד גיל 12 ועל קורבנות עד גיל 14. 

סוזי בן ברוך:

זאת הפשרה שהמשטרה הגיעה אליה. 

היו"ר יצחק לוי:

אני רוצה להבין את זה ממשרד המשפטים. 

רשף חן:

יש שתי סקלות: סקלת הגיל וסקלת העבירות. למה לא לאחד את סקלת העבירות?

היו"ר יצחק לוי:

	אתם לא מתואמים בתפיסה שלכם. אם אנחנו מדברים על סוגי חקירות ועל חקירות של קורבנות וחשודים ועל חקירות של עדים, צריך להיות קונסיסטנטיים בעניין. 

יפעת רווה:

	בהחלט, כי זה נעשה בצורה של טלאים. 

היו"ר יצחק לוי:

	אבל בואו ננסה לתקן את מה שאנחנו מתקנים. 

רשף חן:

	אני מבין שאנחנו מדברים על ההקשר של מי שמבצע את החקירה. מה זה משנה אם הוא חשוד, עד או קורבן? 

יפעת רווה:

	 כי אופן החקירה במשטרה ובמשרד הרווחה הוא שונה. במשרד הרווחה מדובר בגישה יותר טיפולית ובמשטרה יש גישה יותר סמכותית ומשטרתית. גם משרד הרווחה מסכים שחשודים, למשל עברייני מין צעירים, עלולים להמשיך בעבירות שלהם, אם לא יתפסו אותם מייד, ולכן הגישה הטיפולית פחות מתאימה עבורם. 


רשף חן:

	אני יכול להבין לגבי עברייני רכוש צעירים, אם רוצים לנער אותם קצת, אבל עברייני מין צעירים הם בהגדרה חולים, אז דווקא הם צריכים את משרד הרווחה. 

היו"ר יצחק לוי:

	אנחנו מדברים על ההיבט של החקירה, לא על ההיבט הטיפולי הרפואי.  

דפנה ביינוול:

	שולחים אותם באופן מיידי לטיפול, אבל החקירה צריכה להתבצע. 
	
היו"ר יצחק לוי:

אני מבין את המשטרה, אבל אני לא מסכים איתה. אני הייתי מוכן לקבל החלטה שאנחנו נחלק את העניין לפי סוגי הנחקרים: חשודים, קורבנות ועדים, אבל זה לגבי כל העבירות.

דפנה ביינוול:

	 בגלל הכסף. 

יפעת רווה:

	לגבי גילאי 12 ו-14, זה לא בגלל הכסף. אין לי מנדט לחרוג מעמדת ממשלה, אם אין הסכמה של המשטרה. 

סוזי בן ברוך:

מאז 1983 נקבע גיל 12, מתוך הנחה שאז ילד מבחין בין סיבה לתוצאה. 

היו"ר יצחק לוי:

היום מדברים על גיל 10. 

דפנה ביינוול:

	 הרבה קודם. 

סוזן בן ברוך:

	אני כבר לא מדברת על מידת התובנה וההבנה של הילד. 

היו"ר יצחק לוי:

	ולכן את חושבת שסוג החקירה צריך להשתנות?

סוזן בן ברוך:

	אני לא מדברת על גיל האחריות הפלילית, כי זאת נישה אחרת שצריך לדון בה בנפרד. אני מדברת על כך שהיום משטרת ישראל רואה קטינים בני 10, 11 ו-12 שאונסים בפועל ממש, והם משתמשים בכל אמצעי התחכום כדי להסוות את מה שהם עשו. יש לנו בעיה קשה של אלימות ועבריינות שכבר עברה את הקו האדום. מעל 2,000 ילדים נחקרים בשנה, כשסוג העבירות שלהם עד לפני 10 שנים, חמש שנים או שנתיים היו עבירות שביצעו ילדים בגילאי 16 עד 18. 
היום מדובר בסוג אחר של עבירות שמיוחסות לגילאי 10 עד 12. מדובר בעבירות קשות מאוד. בתי משפט לנוער יושבים מול פקידי סעד לחוק הנוער ואומרים שהם לא יודעים מה לעשות עם העבירות האלה, כי מדובר בילדים שהם מתחת לגיל האחריות הפלילית. לא יודעים מה לעשות איתם. שלשום ילד בן 11 אנס ילדה בת ארבע. מה עושים אתו? פקידת סעד משוחחת אתו, הוא הולך לאיזשהו טיפול, ובזה נגמר הסיפור והוא חוזר הביתה. 

רשף חן:

אין בכלל סמכויות ענישה?

סוזן בן ברוך:

שום דבר. 

דפנה ביינוול:

לא, אין אחריות פלילית. 

רשף חן:

וגם לא מעון?

סוזי בן ברוך:

שום דבר, שולחים אותו לאיזה מעון והוא בורח. אנחנו רוצים לאזן את זה לגיל 12. 

דפנה ביינוול:

אולי צריך לשנות את גיל האחריות הפלילית. 

מרים פבר:

	ללא ספק מדובר במי שזקוק לטיפול. ההגדרה של חולי נקבעת על ידי רופאים, אבל מדובר במי שזקוק לטיפול. אחד הדברים שלמדנו לגבי טיפול בעברייני מין צעירים זה שהם חייבים גבולות מאוד ברורים, ולכן אני לא נגררת לזה - ואני מדברת מתוקף תפקידי - שהם ייחקרו על ידי משטרה. זה חלק מהגבולות. 

דפנה ביינוול:

	את היית בעד הורדת הגיל של האחריות הפלילית?

מרים פבר:

	 לא. 

רשף חן:

	אין משהו בין אחריות פלילית כמו בוגר לבין איזושהי מידה של אחריות על ילדים? אם ילד בן 10 רוצח מישהו, אין מה לעשות?

סוזי בן ברוך:

אסור לחקור אותו אפילו. 

ורד וינדמן:

לגבי נושא הגילאים אצל עדים, התיקון שעבר בנושא עדים שלא יצטרכו להעיד מול הנאשם מקנה הגנה לרוב העדים שכלולים בתוספת של הגנת ילדים, והם לא יצטרכו להעיד מול הנאשם. אבל בכמה מהסעיפים שהוספו היום, ובצדק, למשל סעיפים 334 ו-335, ההגנה הזאת – בגלל העונש שהוא פחות בעבירות האלה - לא תינתן.

סוזי בן ברוך:

הכנסנו את זה. 

ורד וינדמן:

לא, אם זה יהיה רק עד גיל 12, הילדים בגילאים 12-14 ייאלצו להעיד מול הנאשם. 

היו"ר יצחק לוי:

אני מציע שאנחנו נעשה עבודה יותר מסודרת. אנחנו סיימנו את הדיון. בואו נעבור על כל העבירות ונדבר על הגיל של כל עבירה ועבירה. בואו נעבור שוב על הטבלה ונדבר על הגילאים. כרגע אנחנו מדברים רק על טור הגיל, כאשר סיימנו את הדיון על העבירות. 

מאיר ברקוביץ:

אם אני מבין נכון, הדיון על הגיל בכלל לא תלוי עבירות. 

היו"ר יצחק לוי:

הדיון על הגיל הוא לא תלוי עבירות, אבל דרך העבירות אנחנו נגיע לאיזו שיטה מסוימת לגבי הגיל. אני לא יודע לאיזה פשרות הגעתם בין המשרדים, אבל אני לא מוכן לקבל שאין כאן איזו חשיבה מסודרת לגבי גיל 14 וגיל 12 אלא הגעתם לפשרה. אני רוצה להבין את זה. מכיוון שאנחנו מסדרים את זה עכשיו, למרות שלא לגמרי, אנחנו מנסים להוציא חקיקה מסודרת תחת ידינו. בואו נראה מה מהותה של כל עבירה. 

מאיר ברקוביץ:

אני רוצה להעיר הערה כללית לגבי חשיבה מסודרת. אנחנו תמיד חוזרים לזה שהחוק מאז ומתמיד נחקק לגבי גיל 14. לפני כמה ימים ציטטתי בוועדת מצא מדברי ההסבר של החוק שנחקק. כשנחקק החוק הזה, שאלו כמה עבירות מין כבר יש בארצנו וכמה חוקרי ילדים יצטרכו בכל הארץ – אחד או שניים? זאת היתה התפיסה שעמדה מאחורי המחוקקים לאורך כל הדיון, ואני ציטטתי כמה מקרים מאוד משעשעים מבחינת המחשבה. אם תמיד נגיד שכך זה תמיד היה, אף אחד לא יכיר את המצב שאנחנו נתקלים בו היום, וחבל שהגענו למצב הקיים היום, אבל זה המצב. 

אנחנו מתדיינים בוועדות בין-משרדיות זמן רב. אין מישהו שיכול לבסס את העניין של גיל 14 באיזשהו נימוק חינוכי טיפולי, ושיכול לנמק מדוע דווקא גיל 14 ולא 15, למה דווקא גיל 14 ולא 13 או 12. כולם תמיד אומרים שככה היה ואת זה לא משנים. זה תמיד היה פרי פשרות. הרי מלכתחילה בשלבי הדיון של הצעות החוק, כשדובר על כל התיקונים, אמרו שאולי יעשו הרחבות עד גיל שש. חבר הכנסת פינס העביר תיקונים, ופתאום מצאנו את עצמנו עם כל העבירות נגד גוף, ואותן אנחנו כל הזמן מתקנים וממזערים. כשאומרים שהיתה איזושהי פשרה, זה לא בגלל שמישהו זלזל בהגדרות, אלא אף אחד לא יודע להגדיר מלבד להגיד שכך זה היה. 


היו"ר יצחק לוי:

אני קודם כל רוצה שתבין שאני בכלל לא חשבתי שמישהו זלזל. אני בכלל לא חושב שמישהו מזלזל, כי מדובר בדברים מאוד רציניים וחשובים. אבל אני רוצה להצדיק את החקיקה שתצא מהוועדה הזאת במליאה ובציבור, ולא להגיד שהגענו לפשרה כזאת בלית ברירה, או שאמנם אנחנו חושבים כך אבל אנחנו עושים אחרת, מכיוון שאין ברירה ומכיוון שחבר הכנסת פינס-פז תיקן את החוק. 

יש לנו רשימת עבירות, אז בואו נעבור עליה. 

מאיר ברקוביץ:

למה לא לאפשר דיון - - -

היו"ר יצחק לוי:

אני לא יכול לאפשר דיון, כי אני צריך לגמור את זה עד ה-31 בדצמבר. אם אנחנו לא נעביר את הסעיף הזה למליאה לפני ה-31 בדצמבר, אני חושב שהנזק יהיה יותר גדול. 

מאיר ברקוביץ:

למה? אין בעיה בסעיף הזה. הרי הסעיף הזה לא היה מלכתחילה. עניין הגיל זאת תוספת שנוספה לפני שתי ישיבות. 

היו"ר יצחק לוי:

כלומר מה שאתה אומר זה שאתה משאיר את המצב כמו שהוא לגבי הגיל. 

מאיר ברקוביץ:

כמו שאתם אומרים שיש חלק שלם של החוק שדנו בו רבות שלא רוצים לעשות אותו בחיפזון, גילאי 12 עד 14 לא נידונו לקראת הצעת החוק הזאת. 

היו"ר יצחק לוי:

האם יש חשיבה ממשלתית בעניין הזה?

מאיר ברקוביץ:

	אפשר להגיד שתיעשה חשיבה. 

יפעת רווה:

	יש בדרך הצעה בעניין של חשודים. 

רשף חן:

אם יש הצעה כזאת, למה שלא תגישו הצעה ונדון בזה כבר כמו שצריך? 

יפעת רווה:

הבעיה היא שצריך להעביר את זה עד סוף דצמבר. 


היו"ר יצחק לוי:

הוא מציע לא להתייחס לנושא הגיל ולהשאיר את זה לחשיבה הכוללת יותר, כלומר לא לעשות עוד טלאי. יש הגיון בהצעה הזאת. 
 
איל זנדברג:

לחשיבה מסודרת אי אפשר להתנגד. 

היו"ר יצחק לוי:

הטענה כאן היא שכל חשיבה מסודרת שתתבצע בעשר הדקות הבאות גם היא בעצם טלאי. אנחנו לא פותרים את העניין, כי בכל מקרה אנחנו עדיין מוציאים דבר שהוא לא שלם ולא גמור. המשרד לביטחון פנים אומר לא להתעסק בעניין הזה, כי הממשלה בין כה וכה נותנת את הדעת על זה ותגיש הצעת חוק שתסדר את כל עניין הגיל. אני כאן מעלה את ההצעה שהציע עכשיו מר ברקוביץ, שאומר לא להתעסק בנושא הגיל, כי בין כה וכה מתעסקים בנושא הזה בשולחן אחר. 

מאיר ברקוביץ:

	נתעסק בזה. 

היו"ר יצחק לוי:

	כבר מתעסקים בזה. 

מאיר ברקוביץ:

	 זה חשוב בהקשר של החשוד. 

היו"ר יצחק לוי:

הוא אומר שבין כה וכה אנחנו לא מביאים מזור לבעיית אי-ההתאמה שיש בגילאים בכל החוק, אז בואו נעזוב את זה כרגע וניקח את החוק הזה ללא התייחסות לגיל, ואולי אפילו אנחנו ניזום דיון בעניין הזה כאשר הוועדה תתפנה. 

רשף חן:

אני מציע שנבקש מהממשלה להגיד תוך כמה זמן היא תגיש את החוק. 

יפעת רווה:

החלק של החשודים הוא לא בעייתי, אבל הבעיה היא שההצעה כוללת דברים שיש להם היבט תקציבי. אני אבדוק את זה במשרד, כי יכול להיות שאפשר לפצל את זה. יש גם הצעה לקצר את המועד. 

מאיר ברקוביץ:

יש לנו שני דברים שאנחנו צריכים לחזור איתם לוועדה: אחד - צריך להגיע לוועדה תזכיר שעבר את ועדת מצא, והשני - כל החלק שפיצלנו עכשיו. אנחנו יכולים לקיים דיונים יותר רציניים בעניין הזה. אפשר לחזור עם זה או דרך הפיצול או דרך התזכיר של ועדת מצא. 

היו"ר יצחק לוי:

אנחנו רוצים לחזור לזה בדרך המלך, אבל כבר נדבר על זה. 

איל זנדברג:

העובדה שאנחנו לא מביאים מזור בתיקון של השוואת הגילאים לא מדויקת. רק בשני פרטים אנחנו מעלים מגיל 12 לגיל 14. אלה פרטים שלא מדובר בהם במצב שהילד חשוד בכל מקרה. אנחנו כן יוצרים אחידות של גיל 14. במובן הזה – ואני חוזר על דברים שנאמרו פה על ידי נציגי המשטרה - האחידות חשובה. 

מאיר ברקוביץ:

מה זה? אחת מכל 20 עבירות. 

איל זנדברג:

האחידות חשובה לצורך החקירה ולצורך היעילות, כך שאנחנו כן מביאים מזור, אבל השאלה היא האם המזור הזה הוא מזור מושכל. 

הרציונל שכן הובע פה על ידי המשטרה הוא רציונל שהוא תוצר של מחשבה ארוכה וממושכת בממשלה - הוא לא תוצר של מחשבה של 10 דקות - שלגבי קטינים כעדים או נפגעים, אין קושי שייקבע גיל 14 שהוא הגיל הקבוע. 

דפנה ביינוול:

רק נפגעים, הם לא מסכימים לעדים. 

איל זנדברג:

אז לא הבנתי. אני הבנתי שחשוד זאת קטגוריה אחת ושיש קטגוריה שנייה. 

דפנה ביינוול:

יש שלוש קטגוריות שונות: חשודים, נפגעים ועדים. 

איל זנדברג:

ולכן בהצעה שלך לעבור אחד אחד, בכלל לא מדובר על חשודים. כל הנימוקים של הגיל ושילדים קטנים פוגעים היום לא רלוונטיים. נכון אמרת שלגבי עד או ילד שנפגע וצריך להעיד והוא לא הפוגע, גיל 14 הוא אמנם שרירותי אבל הוא לפחות אחיד בגלל הנוהג משנת 1955, בעוד שגיל 12 לא אחיד והוא תוצאה של חשיבה של 10 דקות, וכל הנימוקים של החשוד ושל החקירה  המיוחדת לא רלוונטיים לגביהם. 

יש כאן גם חשש של זמנים. אנחנו הרי יודעים – וזאת המציאות לגבי החוק הזה – שאותו תיקון ואותה הסתייגות שיצרו תקלה או קושי לממשלה נחקקו לפני מספר שנים. העובדה שמאז שלא באו עם הצעה מסודרת ואחידה, גם היא מלמדת משהו. 

סוזי בן ברוך:

באנו עם הצעה מאוד מסודרת. 

איל זנדברג:

אני לא ראיתי הצעת חוק מסודרת בעניין הזה. השאלה היא האם הוועדה מבינה שהיא דוחה משהו לתקופה מסוימת שמצהירים עליה. 


יפעת רווה:

אני קודם כל רוצה לתקן מבחינה עובדתית. אנחנו באנו עם כמה הצעות, רק שהדברים לא התקבלו. כל פעם שבאנו עם הצעה שאנחנו סברנו שהיא מסודרת, הדברים שהתקבלו יצרו עוד יותר בלגן. כל פעם זה היה עם הוראות שעה, והיינו במעין מרוץ אחרי הזנב של עצמנו, בגלל כל הוראות השעה, ואז לא הצלחנו להגיע עם דבר מוסכם ומסודר. 

היו"ר יצחק לוי:

אבל האם אתם יכולים פחות או יותר לתת לנו לוח זמנים שבו תבואו עם הצעה מסודרת לגבי כל הנושאים האלה? הרי המשטרה אומרת כאן דבר נכון. היא אומרת שהיום מפלס העבירות ירד מבחינת הגיל ועלה מבחינת מספר העבירות, ושהיום ייתכן שהגילאים האלה בכלל לא רלוונטיים. הדברים האלה נקבעו לפני שנים, כאשר העבירות שעברו ילדים מתחת לגיל 12 או בין 12 ל-14 היו מועטות מאוד, והיום מדובר בזמן אחר לצערנו הרב. באופן כללי, האם משרד המשפטים עוסק בזה ומוכן להביא לפנינו איזו הצעה, הצעת חוק ממשלתית או תזכיר של הצעת חוק ממשלתית, שם תנסו להתמודד עם העניין הזה?

יפעת רווה:

משרד המשפטים לא עסק בהפחתה מגיל 14. לא היה קונסנסוס בעניין הזה. לגבי כמה עבירות, היתה המלצה בזמנו בוועדה של יהודית קרפ שזה יהיה גיל שש. 
	
היו"ר יצחק לוי:

אני רוצה לשאול את נציגי המשטרה, מה עמדתכם לגבי עבירות שהן רק עדות? מדוע שבעבירות האלה לא נעלה את הגיל ל-14? 

סוזן בן ברוך:

אנחנו חיים במציאות אחרת. מדובר פה בעבירה של קטין שהוא עד לכל רצח, לא רק רצח במשפחה. לצערנו, אנחנו חיים בעידן של ארגוני פשיעה כשילדים וקטינים עדים ליריות. ברמלה ובלוד, והיום גם בחדרה ובעוד מקומות, הקטינים עדים ליריות ואנחנו צריכים את העדות שלהם מהר ככל האפשר כדי להגיע לחשודים. 

היו"ר יצחק לוי:

זאת רק בעיית זמינות ללא נימוק אחר? האם אין כאן נימוק אחר מלבד עניין הזמינות? אני חייב לומר שמאוד מפריע לי העניין. 

סוזן בן ברוך:

דבר שני זה שיטת החקירה. 

דלית מוריה חביב:

אני יודעת שחוקרי הילדים מתגייסים באותו יום או יום למחרת. 

סוזן בן ברוך:

יש כאן קצין נוער שיגיד לך שהממוצע הוא בין שלושה לארבעה ימים. 

דלית מוריה חביב:

	דבורה הורוביץ לא נמצאת כאן. 

היו"ר יצחק לוי:

	אם את אומרת שמדובר על שיטת חקירה או טיב חקירה, זה דבר אחר. 

סוזי בן ברוך:

בזמן השביתה כשחודש וחצי שבתתם במשרד הרווחה, אני הייתי צריכה להוציא חוקרי ילדים ולבקש בדחילו ורחימו שלמרות השביתה ייצאו חוקרי ילדים לעבוד. 

היו"ר יצחק לוי:

לא מחוקקים סביב שביתה. 

סוזי בן ברוך:

אבל המציאות לא מתחשבת בשביתה. 

רשף חן:

אגב, זאת שאלה מעניינת, כי למשטרה אסור לשבות. 

סוזן בן ברוך:

יש לנו בעיה, כי אני צריכה להתחנן. אתם קושרים אותנו בגוף חיצוני, שלא בצדק. 

היו"ר יצחק לוי:

אי ההרחבה צריכה להיות באיזו התאמה למה שקורה היום, ולכן שאלתי אותך על עדות. 

סוזי בן ברוך:

לגבי שיטת החקירה ושיטת העדות, עם כל הכבוד לחוקרי הילדים, הם לא מנוסים בחקירות בעבירות רצח, כי הם אומנו לדברים אחרים. חוקר הנוער שלנו מכיר היטב את כל רזי החקירה ויודע את שיטות החקירה. אנחנו לא מלמדים איך לחקור במשך שבועיים את חוקרי הילדים, אלא הם יושבים במשך שמונה חודשים בתנאי פנימייה בשפרעם ולומדים שבע או שמונה שיטות חקירה שונות ולומדים לתמרן איתם בהתאם לצורך. 

היו"ר יצחק לוי:

וחוקרי הילדים לא יודעים לחקור?

סוזי בן ברוך:

חוקרי הילדים הם לא חוקרים, הם מראיינים, ויש הבדל, עם כל הכבוד והסימפתיה שיש לנו אליהם. 

היו"ר יצחק לוי:

אם כך, בכלל צריך לבטל את חוקרי הילדים. 

סוזי בן ברוך:

אתם לא יכולים לבטל. 

היו"ר יצחק לוי:

לפי מה שאת אומרת, חוקרי הילדים לא מגיעים בזמן וחוקרי הילדים רק מראיינים. 

סוזן בן ברוך:

יושב כאן קצין נוער בתחנת מוריה, תשאל אותו מה ממוצע ההגעה של שוטר ילדים.

יואב בר:

	תלוי. 

דפנה ביינוול:

	 יש כאן בעיה, דבורה הורוביץ לא נמצאת כאן. 

סוזן בן ברוך:

	 אני מאוד מבינה את הסימפתיה שיש לחוקרי הילדים כאן בפורום הזה, אבל הגיע הזמן שתבינו מי מיומן בחקירה. 

היו"ר יצחק לוי:

	זה לא עניין של סימפתיה. בחקיקה אנחנו במצב שיש חוקרי ילדים וחוקרי נוער. 

סוזן בן ברוך:

	 אני מקבלת את זה. אני נכנעת לזה, אין ברירה. 

היו"ר יצחק לוי:

	מכיוון שזה המצב, אנחנו רוצים להוציא חקיקה הגיונית לגבי החלוקה בין העבירות שחוקרי הילדים צריכים לחקור לבין העבירות שחוקרי הילדים לא צריכים לחקור. אנחנו לא במצב שאנחנו צריכים לחסל את חוקרי הילדים.  

סוזי בן ברוך:

אנחנו לא מחסלים, יש להם הרבה עבודה, 9,000 קורבנות בשנה. 

דלית מוריה חביב:

	אני לא יודעת על מה חברתי מתבססת. ככל שידוע לנו, חוקרי הילדים הם זמינים ומגיעים בזמן. אי אפשר ללמוד ממצב של שביתה לגבי תפקודם של חוקרי הילדים. ראיתי את העבודה בשטח, ואני לא יודעת על מה את מדברת. 

ורד וינדמן:

	 אני מרגישה לא נוח שהאחראית על חקירת ילדים לא נמצאת.  


סוזי בן ברוך:

כאילו הם מגיעים תמיד בזמן, רק מצלצלים והם כבר מגיעים ואין שביתות שחלות עליהם...אני גם אוציא מכתב בעניין. עניינית, אני חושבת שמשטרת ישראל מבצעת את החקירה כמיטב יכולתה, ולא פחות טוב מחוקרי הילדים. גם בנושא הזה של גילאי 12, אנחנו מבקשים להשאיר את גיל 12. 

יפעת רווה:

	אין עמדת ממשלה להוריד את זה לגיל 12. הדברים האלה נידונו בנושא של אנשים עם מוגבלויות. אנחנו מרחיבים את הפעולה של חוקרי הילדים גם למפגרים, כי כן סומכים עליהם בגדול. אותן פשרות שנעשו לגבי גיל 12 בזמנו נבעו מענייני תקציב, ולכן אני לא יכולה להגיד מתי נוריד את זה לגיל 12. 

דפנה ביינוול:

	 אין כוונה. 

רשף חן:

	 זה גם לא נכון להוריד את זה לגיל 12. 

היו"ר יצחק לוי:

	חבר הכנסת חן, אנחנו עכשיו צריכים להחליט. מכיוון שאתה שומע שאין עמדת ממשלה ויש פה שלוש עמדות ממשלה, אנחנו צריכים להחליט. השאלה היא האם אנחנו עוברים על העבירות ובוחנים אחת אחת, או שאנחנו מקבלים החלטות גורפות. אני מציע שנעבור על העבירות. 

דפנה ביינוול:

	 אתה מדבר על עדים כרגע?

היו"ר יצחק לוי:

	אני מדבר על כל העבירות שכאן. אנחנו נבחן כל עבירה מה היא. כשאני אומר לעבור על העבירות, אני מתכוון לעבור על עבירה שהיא עדים, חשודים וקורבנות ולדון בזה. 

סוזי בן ברוך:

אז יהיה לנו יותר בלגן. תן לממשלה לשבת חודש ימים, ונשב בצורה מסודרת על כל החוק. 

איל זנדברג:

זה קיים כבר בתוספת היום. 

היו"ר יצחק לוי:

האם את מתחייבת שהממשלה תיתן תוך חודש ימים תזכיר בעניין הזה? 

סוזן בן ברוך:

עד כמה שזה תלוי במשרד לביטחון פנים, כן. 

היו"ר יצחק לוי:

	אני מוכן לקבל את זה, אבל אני יודע שזה לא יהיה חודש ימים, אלא זה יהיה שלוש שנים. 

רשף חן:

	 אני מנסה להבין, האם המצב כרגע הוא שחוקרי הילדים חוקרים עד גיל 14?

דפנה ביינוול:

	 עבירות מסוימות. 

רשף חן:

	 מה מציעים לשנות פה?

איל זנדברג:

	 יש רשימה לפניך. 

היו"ר יצחק לוי:

	הם מציעים שחלק מן העבירות המצוינות במשטרה, חוקרי ילדים יוכלו לחקור עד גיל 12 ומגיל 12 יחקרו חוקרי הנוער. למשטרה יש נימוקים מצוינים לחסל בכלל את חוקרי הילדים. 

סוזי בן ברוך:

ממש לא. 

היו"ר יצחק לוי:

זה מה שנשמע כאן. 

סוזן בן ברוך:

אני ממש מוחה נמרצות. אני אמרתי שהגענו לסיכום ולפשרה שהקורבנות עד גיל 14 - ומדובר ב-9,000 מקרים בשנה - ייחקרו על ידי חוקרי הילדים, והשאר על ידי משטרת ישראל. אני חושבת שזאת הפרדה מאוד ברורה. 

היו"ר יצחק לוי:

	אבל אני לא שמעתי את הפשרה הזאת לעניין העדים. 

יפעת רווה:

	 לעניין העדים אין הסכמה, יש הסכמה לגבי חשודים. 

היו"ר יצחק לוי:

לכן כבר לפני 20 דקות הצעתי שנעבור על הרשימה ונבחן אותה גם סביב הפשרה שלכם וגם סביב מהות העבירה. 


רשף חן:

	 אני מבין שזו רשימה שבה אנחנו מתבקשים להעביר סמכות מחוקרי הילדים למשטרה. 

יפעת רווה:

	 להפך, מהמשטרה לחוקרי הילדים. 

היו"ר יצחק לוי:

	אולי נראה שהבעיה הרבה יותר קטנה. אני מתחיל לקרוא את העבירות, ואתם תגידו לי איפה יש מחלוקת:

פרט בתוספת (א) – זנות ותועבה עד גיל 14.

רשף חן:

זנות ותועבה כעדות?

איל זנדברג:

כתוב החשוד - ללא הגבלה, הנפגע – ללא הגבלה. זה אומר שגם הילד יכול להיות חשוד, זה לא בתוך המשפחה אפילו. זה המצב היום, ועל זה אין שום מחלוקת. 

סוזי בן ברוך:

אם אתה רוצה לעשות סדר לגבי החשודים, צריך לקבוע לגבי החשוד גיל 12.

היו"ר יצחק לוי:

אני רוצה לעשות סדר, אבל אני לא יכול לעשות סדר ב-10 דקות. 

יפעת רווה:

לגבי חשודים, אנחנו נבוא עם הצעה בנפרד. 

רשף חן:

מדברים על קורבנות או על עדים. 

היו"ר יצחק לוי:

אני עובר להפרת חובה – סעיף 337, סעיף 368ב וסעיף 368ג – זה עד גיל 14. אנחנו עכשיו מדברים על הרשימה של סעיף 361. אני מזכיר לכם שדיברנו על כך שאלה עבירות רק בתוך המשפחה. 

איל זנדברג:

כלומר זה נכנס לסעיף הבא של (ו)(1). אולי נציץ בו ונראה מי הפוגע ומי הנפגע. את הרשימה הזאת נכלול – כדי שהיא תהיה בתוך המשפחה – בתוך (ו)(1). רואים שכאן הילד לא יכול להיות חשוד, לפי התוספת הקיימת היום, וזאת המשמעות של העבירות האלה. 


היו"ר יצחק לוי:

עבירה 361 – השארת ילד בלא השגחה או במטרה לנטשו, כלומר אני מבין שהילד פה הוא עד. 

יפעת רווה:

זה עד או קורבן. האם למשטרה יש התנגדות שזה יהיה עד גיל 14? 

היו"ר יצחק לוי:

אנחנו מדברים על כך שהעבירות האלה יהיו עד גיל 14. 

בעמוד הבא מדובר על חבלה בכוונה מחמירה – סעיף 329(א)(1), חבלה חמורה – סעיף 333. 

איל זנדברג:

זה קיים עד גיל 12, והוחלט לפני שתי ישיבות להעלות את זה עד גיל 14. 

היו"ר יצחק לוי:

במה מדובר?

איל זנדברג:

החשוד הוא הורה או אח, הילד הוא בהכרח נפגע או עד. הילד לא יכול להיות כאן חשוד, לפי התוספת הקיימת לחוק. 

דפנה ביינוול:

לגבי חשוד נביא הצעה מסודרת, ולגבי עדים צריך לדון עכשיו. 

היו"ר יצחק לוי:

לגבי הרשימה מ-334 עד 380, על מה מדובר?

איל זנדברג:

אנחנו כרגע הוספנו אותה. זה באותה קטגוריה של עד או נפגע, לא חשוד. 

דפנה ביינוול:

לגבי נפגעים הסכמנו שהם צריכים להיחקר בחקירת ילדים. 

רשף חן:

	נדמה לי שהרוח שעולה כאן מההצעה – ואני חושב שהיא נכונה – היא שעקרונית ילד נחקר על ידי חוקר ילדים, אלא אם כן יש סיבה שלא לחקור אותו על ידי חוקר ילדים. בוא נשאל את נציגי המשטרה מתי הם רוצים שלא יחקרו חוקרי ילדים. 

היו"ר יצחק לוי:

אני בעד שכל העבירות הכלולות בחוק יהיו עד גיל 14. אם הממשלה רוצה לשנות תפיסות, היא מוזמנת לוועדה. מי בעד?
הצבעה

בעד - 2
נגד – אין
הצעת חוק לתיקון דיני הראיות (הגנת ילדים) (תיקון מס' 10), התשס"ה-2004 התקבלה.

היו"ר יצחק לוי:

תודה רבה, סיימנו את הדיון. אני מקווה שהחוק יעבור לקריאה שנייה ושלישית בשבוע הבא. 

הישיבה ננעלה בשעה 10:20	










